b'\n_START_ARTICLE_\nArcticaborg\n_START_SECTION_\nLaiva\n_START_PARAGRAPH_\nKaksitoiminen laiva on suunniteltu kulkemaan avovedess\xc3\xa4 ja ohuessa j\xc3\xa4\xc3\xa4ss\xc3\xa4 keula edell\xc3\xa4. Vaikeammissa j\xc3\xa4\xc3\xa4oloissa se liikkuu per\xc3\xa4 edell\xc3\xa4. Keula edell\xc3\xa4 se pystyy etenem\xc3\xa4\xc3\xa4n 60-senttisess\xc3\xa4 j\xc3\xa4\xc3\xa4ss\xc3\xa4 ja takaperin kulkiessaan metrisess\xc3\xa4 kiintoj\xc3\xa4\xc3\xa4ss\xc3\xa4. My\xc3\xb6sk\xc3\xa4\xc3\xa4n j\xc3\xa4\xc3\xa4vallit eiv\xc3\xa4t laivaa pid\xc3\xa4ttele, vaikka ne Kaspianmerell\xc3\xa4 toisinaan ulottuvat merenpohjaan asti._NEWLINE_Koska laiva murtaa j\xc3\xa4\xc3\xa4t\xc3\xa4 per\xc3\xa4ll\xc3\xa4\xc3\xa4n, on kansirakennus sijoitettu l\xc3\xa4helle keulaa, jotta hytit olisivat v\xc3\xa4h\xc3\xa4meluisessa paikassa. Kaikissa hyteiss\xc3\xa4 on oma pesuhuone sek\xc3\xa4 p\xc3\xa4\xc3\xa4llik\xc3\xb6n ja konemestarin hyteiss\xc3\xa4 lis\xc3\xa4ksi erillinen p\xc3\xa4iv\xc3\xa4huone._NEWLINE_Kuivalasti kuljetetaan suurella (350 m\xc2\xb2) ja avoimella lankkup\xc3\xa4\xc3\xa4llysteisell\xc3\xa4 per\xc3\xa4kannella. Per\xc3\xa4kannen alapuolisen ruuman luukut on mitoitettu niin, ett\xc3\xa4 niist\xc3\xa4 mahtuu 20 jalan kontti. \xc3\x96ljynporauksessa tarvittavien irtoaineiden ja nesteiden kuljettamista varten laivassa on erilliset s\xc3\xa4ili\xc3\xb6t. Sementti\xc3\xa4 laiva voi kuljettaa 110 tonnia viidess\xc3\xa4 s\xc3\xa4ili\xc3\xb6ss\xc3\xa4. Sementinpuhallusj\xc3\xa4rjestelm\xc3\xa4n on toimittanut Merewido ja sen tarvitsemat kompressorit Atlas Copco._NEWLINE_Hydraulik & Maschinenbau Buxtehude on rakentanut aluksen kansinosturin, jonka ulottuma on 19,5 metri\xc3\xa4 ja nostokyky 4 tonnia. Laivaa voidaan k\xc3\xa4ytt\xc3\xa4\xc3\xa4 my\xc3\xb6s perinteisen\xc3\xa4 j\xc3\xa4\xc3\xa4nmurtajana avustamaan muiden alusten j\xc3\xa4iss\xc3\xa4kulkua, sill\xc3\xa4 sen varusteisiin kuuluu my\xc3\xb6s 100 kilonewtonin Ten Horn -hinausvintturi. Hinaushaarukkaa laivassa ei ole._NEWLINE_Laiva on varustettu my\xc3\xb6s tulipalojen sammutukseen. Kvaerner Eureka -palopumput sy\xc3\xb6tt\xc3\xa4v\xc3\xa4t paloruiskuihin vett\xc3\xa4 1\xc2\xa0500 kilopascalin paineella 1\xc2\xa0500 kuutiometri\xc3\xa4 tunnissa.\n_START_SECTION_\nKoneisto\n_START_PARAGRAPH_\nDiesels\xc3\xa4hk\xc3\xb6isess\xc3\xa4 koneistossa on kaksi W\xc3\xa4rtsil\xc3\xa4 6L26 -dieselmoottoria, jotka kierrosnopeudella 1\xc2\xa0000 kierrosta minuutissa tuottavat tehoa 2 x 1\xc2\xa0950 kilowattia eli yhteens\xc3\xa4 3,9 megawattia. Kahden van Kaick DGS -p\xc3\xa4\xc3\xa4generaattorin teho on 2 x 2\xc2\xa0250 kVA ja j\xc3\xa4nnite 690 volttia. Varsinaisena propulsiokoneistona on kaksi 360 astetta k\xc3\xa4\xc3\xa4ntyv\xc3\xa4\xc3\xa4 ABB Azipod 11-ruoripotkuria, joiden teho on 2 x 1\xc2\xa0620 kW. My\xc3\xb6s koneiston s\xc3\xa4hk\xc3\xb6p\xc3\xa4\xc3\xa4taulut ja s\xc3\xa4\xc3\xa4t\xc3\xb6automaatio ovat ABB:n toimittamia. _NEWLINE_Satamadieselgeneraattorissa ja h\xc3\xa4t\xc3\xa4dieselgeneraattorissa on Valmet 612 -dieselmoottori ja Stamford-generaattori. Uudisrakennuksen keulassa on 150 kilowatin ohjailupotkuri.'